PIRMOSIOS INSTANCIJOS TEISMO (ketvirtoji kolegija)
NUTARTIS
2004 m. birželio 9 d.
Byla T-96/03
Manel Camós Grau
prieš
Europos Bendrijų Komisiją
„Europos kovos su sukčiavimu tarnybos (OLAF) tyrimas dėl Europos ir Lotynų Amerikos santykių instituto valdymo bei finansavimo
– Galimas su tyrėju susijęs interesų konfliktas – Sprendimas pašalinti tyrėją iš grupės – Ieškinys dėl panaikinimo – Parengiamieji aktai – Nepriimtinumas“
Visas tekstas prancūzų kalba II - 0000
Dalykas:      Ieškinys, pareikštas dėl prašymo panaikinti Europos kovos su sukčiavimu tarnybos (OLAF) 2002 m. gegužės 17 d. sprendimą nušalinti
tyrėją nuo tyrimo dėl Europos ir Lotynų Amerikos santykių instituto, kad būtų išvengta galimo interesų konflikto, nepranešant
apie tyrėjo atliktus veiksmus, ir numanomą sprendimą atmesti 2002 m. liepos 29 d. ieškovo skundą dėl šio sprendimo bei dėl
prašymo atlyginti dėl šių sprendimų jam tariamai padarytą moralinę žalą ir žalą karjerai.
Sprendimas:      Atmesti ieškinį kaip nepriimtiną. Kiekviena šalis padengia savo bylinėjimosi išlaidas.
Santrauka
1.     Pareigūnai − Ieškinys − Asmens nenaudai priimtas aktas − Parengiamasis aktas − Europos kovos su sukčiavimu tarnybos (OLAF)
vidaus tyrimas − Sprendimas, kuriuo atsisakoma užginčyti tyrėjo atliktus veiksmus, pašalinant jį iš grupės dėl galimo interesų
konflikto − Nepriimtinumas
(Pareigūnų tarnybos nuostatų 90 str. ir 91 str.; Europos Parlamento ir Tarybos reglamento Nr. 1073/1999 14 str.; Komisijos
sprendimo 1999/396 4 str.)
2.     Pareigūnai − Ieškinys − Asmens nenaudai priimtas aktas − Sprendimas atmesti skundą − Besąlyginis atmetimas − Patvirtinantis
aktas − Nepriimtinumas
(Pareigūnų tarnybos nuostatų 91 str. 1 dalis)
3.     Pareigūnai − Ieškinys − Prašymas atlyginti žalą, susijęs su prašymu panaikinti − Prašymo panaikinti nepriimtinumas, sąlygojantis
prašymo atlyginti žalą nepriimtinumą
(Pareigūnų tarnybos nuostatų 90 str. ir 91 str.)
1.     Sprendimo 1999/396 dėl vidaus tyrimų, susijusių su Bendrijos interesams kenkiančio sukčiavimo, korupcijos ir bet kurios kitos
neteisėtos veiklos prevencija, nuostatų ir sąlygų 4 straipsnis nustato sąlygas, kuriomis atitinkamo pareigūno teisė į gynybą
gali būti suderinama su imperatyviais visiško slaptumo reikalavimais, būdingais visiems tokiems tyrimams. Todėl jų nesilaikant
pažeidžiami esminiai tyrimo procedūros formalumai. Vis dėlto remiantis šia nuostata negalima daryti išvados, kad parengiamosios
arba tarpinės priemonės, kurios šiam pareigūnui reiškia, jog pradėtas bei vykdomas vidaus tyrimas, galėtų būti atskiro ieškinio
nei tas, kurį suinteresuotasis asmuo gali pareikšti dėl galutinio administracijos priimto sprendimo, dalyku. Iš tikrųjų suinteresuotasis
asmuo gali remtis visais esminių tyrimo procedūros formalumų pažeidimais, pareikšdamas ieškinį dėl galutinio sprendimo.
Konkrečiai sprendimas pašalinti tyrėją iš grupės dėl galimo interesų konflikto, neginčijant tyrėjo atliktų veiksmų, yra tik
tarpinė priemonė, kuri negali būti atskiro ieškinio dalykas. Be to, šis sprendimas nėra nuo tyrimo procedūros atskiras aktas,
priskirtinas kitai tyrimo procedūrai. Šiuo požiūriu Reglamento Nr. 1073/1999 dėl Europos kovos su sukčiavimu tarnybos (OLAF)
atliekamų tyrimų 14 straipsnyje įtvirtinta nuoroda į Pareigūnų tarnybos nuostatų straipsnius dėl pareigūnų skundų bei ieškinių
nereiškia, kad yra nuo tyrimo atskira procedūra; šia nuostata, kaip joje aiškiai nurodyta, siekiama, kad ginčams dėl Tarybos
pareigūno nenaudai priimtų aktų būtų taikomos atitinkamos Pareigūnų tarnybos nuostatų taisyklės dėl teisinės gynybos priemonių.
Remiantis šia nuoroda, bet kuriuo atveju neleidžiama teismui apskųsti aktų, kurie nelaikomi priimtais suinteresuotų pareigūnų
nenaudai.
(žr. 32, 33 ir 35–37 punktus)
Nuoroda: 2003 m balandžio 8 d. Teisingumo Teismo sprendimo Gómez-Reino prieš Komisiją, C‑471/02 P (R), Rink. p. I‑3207, 63, 64 ir 65 punktai
2.     Be koks besąlyginis sprendimas atmesti skundą, neatsižvelgiant į tai, ar jis yra aiškus, ar numanomas, patvirtina skundžiamą
aktą arba neveikimą ir atskirai negali būti laikomas skundžiamu aktu.
(žr. 40 punktą)
Nuoroda: 1988 m. birželio 18 d. Teisingumo Teismo sprendimo Progoulis prieš Komisiją, 371/87, Rink. p. 3081, 17 punktas ir jame nurodyta teismų praktika
3.     Pareigūnų ieškiniuose reikalavimai atlyginti žalą yra nepriimtini, jeigu jie glaudžiai susiję su reikalavimu panaikinti, kuris
pripažintas nepriimtinu.
(žr. 44 punktą)
Nuoroda: 1993 m. kovo 24 d. Pirmosios instancijos teismo sprendimo Benzler prieš Komisiją, T‑72/92, Rink p. II‑347, 21 punktas ir jame nurodyta teismų praktika